Mazurek, Milan, poslanec NR SR (2020-07-15):
Milý pán predsedajúci, ctené kolegyne, kolegovia, ako istotne viete, tak zabitie jedného černocha v Spojených štátov amerických, notorického kriminálnika, pri spackanom policajnom zákroku vzbudila po celom svete veľké hnutie, ktoré si dalo názov, že Black Lives Matter, po anglicky, to znamená, že na čiernych životoch záleží. Prejavy tohto hnutia vidíme všade na svete, už aj v západnej Európe, dokonca už aj na Slovensku istí extrémisti poškodili pamätník Andreja Hlinku a prejavuje sa predovšetkým tým, že ničia mestá, obchody, vraždia ľudí, ničia sochy, proste zapaľujú celé mestá a tak ďalej. Ja som sa rozhodol na túto módnu vlnu reagovať týmto tričkom a tým vyjadrením, že záleží na všetkých životoch. (Rečník má oblečené biele tričko s nápisom ALL LIVES MATTER.) Nielen na čiernych, ale aj na bielych, žltých, oranžových, zelených, hnedých, akýchkoľvek, ale taktiež – a to je nesmierne dôležité – záleží aj na životoch nenarodených detí. A záleží na nich omnoho viac ako na životoch nás, pretože oni sa nemôžu brániť. Mňa keď niekto napadne, mňa keď sa niekto rozhodne roztrhať na kusy, ako to robí lekár tomu potratenému dieťaťu, ja sa brániť viem a brániť sa budem, ale to dieťa nemá tú možnosť. To dieťa tu nemá tú možnosť a zároveň sa nepýtalo o to, aby ho niekto na ten svet priviedol, ono sa nepýtalo, aby bolo počaté, to bolo urobené bez nejakej jeho vôle, pretože tá vtedy neexistovala, ale taktiež bez jeho vôle dochádza k tomu, že ho naozaj ten lekár potom roztrhá na kusy. Predložili sme dva návrhy zákonov, ktoré sú predmetom tejto zlúčenej rozpravy. Jeden hovorí o tom, že potraty na základe nejakej svojvôle, to znamená, bez udania dôvodu, ktorý by ten zákon považoval za dostatočne legitímny, sa zakazujú a ostávajú iba tri výnimky, to znamená, že keď je ten plod počatý zo znásilnenia, z trestného činu, tak vtedy je možné vykonať potrat, keď je preukázané genetické poškodenie plodu na základe nejakého kvalitného výskumu, vtedy taktiež, a zároveň keď je ohrozený život matiek. To sú tri výnimky, ktoré tento zákon umožňuje, ale aj napriek týmto výnimkám by po jeho prijatí, by sme dospeli do takého bodu, že by sa tisíce a tisíce ľudských životov na Slovensku zachránili. A druhý návrh zákona, ktorý, možno pre tých, ktorí si povedia, že nemôžme ešte pristúpiť k tomu, aby sme zakázali len tak nejaké svojvoľné potraty, tak ten hovorí iba o tom, že sa ten, to časové obdobie, kedy je potrat možné vykonať, znižuje z 12 týždňov na 8 týždňov, to znamená relatívne liberálny návrh zákona. Návrh zákona, ktorá by, ktorý by nemal prekážať ani liberálom v podstate, pretože nezakazuje potraty, ale už aj jeho prijatím by sme zachránili tisíce životov. My sme predložili tieto dva zákony, aby si každý v podstate mohol vybrať, aby si každý mohol vybrať na základe tej svojej ideológie, na základe čohokoľvek, čomu verí, a videli sme tu a počuli neuveriteľné nezmysly, ktorým veria niektorí poslanci Národnej rady, ale aj pre tých by mal byť podľa mňa tento návrh zákona úplne legitímny. A pre tých poslancov, ktorí si povedia, že nemôžu zahlasovať ani za jeden z týchto návrhov zákona, lebo ho predkladajú Kotlebovci, lebo ho predkladajú politickí oponenti, lebo ho predkladajú tí, voči ktorým musíme neustále viesť štvavú kampaň, a máme zakázané podporovať čokoľvek dobré, tak sa vykašlite na vás, na nás teda, vás prosím, vykašlite sa na nás, nevnímajte tie naše mená, ale myslite na tie deti. Vykašlite sa na koaličnú zmluvu, veď predsa ide o ľudské životy. Ide o to, aby ste chránili nenarodené deti, ktoré sa nemôžu brániť, vtedy nepozerajte na nejaké politické tričko, nepozerajte sa na farbu toho politického spektra, ale hlasujte podľa toho, čo považujete za správne a čo si myslíte, že by malo byť na Slovensku jednoducho zavedené do praxe. Viete, pretože tie liberálne argumenty, prečo by sme potraty nemali obmedzovať, sú jeden väčší nezmysel ako druhý. Najčastejšie počúvame, á, zakážeme potraty a uvidíte, budú plné detské domovy. Veď čakateľstvo na adopciu trvá toľké roky, že tie malé deti, ktoré by boli zachránené, by to tých detských domovov ani nešli, išli by priamo do adoptívnych rodín, ktoré sa nemôžu dočkať dieťaťa, pretože je ich jednoducho málo. Detské domovy sú plné, to nepochybujem, ale deti, ktoré sú vzaté z rodín, kde, ktoré už sa dávno narodili, a kde dochádza proste k nejakým problémom a iným veciam, ktoré jednoducho život prináša, ktoré sú nevyspytateľné, a ja som prvý, prvý ten, ktorý vám povie, poďme urobiť všetko preto, aby sa situácia v detských domovoch zlepšila, poďme naliať viac peňazí, poďme sa o nich viac postarať, jednoducho nemíňajme peniaze na hlúposti, nemíňajme peniaze na nejaké LGBT, mimovládky, ale dajme ich do detských domovov, prvý za to zahlasujem. Jednoducho nemám s týmto vôbec problém. To znamená, argument s detskými domovmi vôbec neprichádza v úvahu. Iný argument, ktorý hovorí o tom, že to dieťa v lone matky je nejaký zhluk buniek, je absurdný nezmysel, pretože svojím spôsobom z teoretického hľadiska je každý z nás iba nejakým zhlukom buniek. Záleží na tom, ako sa na to pozeráme. A argument, že to ešte nie je dieťa, a preto ho môžme zabiť, naráža na taký silný odpor tej logickej steny, že keď do 12. týždňa to ešte dieťa nie je a v 12. týždni a prvom dni to už dieťa je, tak sa zamyslime nad tým, či toto je normálne, či takýto nezmysel má byť predmetom zákona. Ja viem, že veľké množstvo ľudí túto problematiku vníma tak, že je to rozhodnutie ženy, že tá žena sa má rozhodnúť a že na Slovensku nie sú dostatočné sociálne možnosti a predpoklady na to, aby tie deti mohli vychovávať bez toho, aby sa báli, že skončia na ulici, že nebudú mať z čoho žiť, že nebudú mať z čoho to dieťa vychovať a tak ďalej. Toto všetko beriem a navrhujem vám úplne otvorene, ak chceme ochraňovať deti, kľudne zoberme každému poslancovi Národnej rady 1 500 eur z jeho výplaty, poďme si to odhlasovať, prvý za to budem hlasovať a som stopercentne presvedčený, že aj všetci moji kolegovia, a dajme tie peniaze na tie slobodné mamičky, aby mohli vychovávať tie deti. Poďme to urobiť, vytvorme tie sociálne podmienky čo najlepšie na to, aby tieto deti mohli žiť. My sme tu tí, ktorí môžu tie deti zachrániť, a my sme tu tí, ktorí môžu niečo robiť s tými argumentmi o zlej sociálnej situácii a môžu týmto deťom venovať život. Tak to urobme. Čo vám bráni, vláda? My sme tu dávali návrh zákona, teda procedurálny návrh, aby sa predniesol návrh zákona na zníženie poslaneckých platov, nepodporili ste ho, vytvorili ste nejaký fond, z ktorého ešte nikomu nebolo pomú... jednoducho nikomu ste z neho ešte nepomohli a nevidíme žiadne reálne výsledky. To znamená, argument, že je to telo matky a že ona sa má rozhodnúť, je nezmyselný, pretože to dieťa je čistá nová genetická informácia, jedinečná, už pri počatí toho života vzniká úplne nová genetická informácia, jedinečná na celej planéte z tých ďalších 8 mld. životov, ktoré tu možno sú, ani jeden jediný nie je rovnaký ako ten, ktorý vznikne pri tom počatí. Je to úplne nová štruktúra DNA, je to nová duša, je to nový človek, to znamená, nehovorme tu o tom, že ten život ešte neexistuje, že ten život neprebieha, že ten život nie je, alebo niečo podobné a ja som stopercentne za, aby sa tým matkám pomohlo, aby sme tým matkám vytvorili čo najlepšie podmienky a už dnes robili čo najväčšiu osvetu o možnostiach, to znamená, utajenom pôrode, centrách záchrany a tak ďalej. Keď už si tá matka nechce nechať to dieťa, dobre, v poriadku, nebudeme jej vstupovať do svedomia, nebudeme rozhodovať, nebudeme rozmýšľať za ňu, ale presvedčme ju aspoň, aby tomu dieťaťu dala život, aby tomu dieťaťu dala život, aby ho dali do nejakej rodiny, kde ho budú vychovávať a kde bude môcť získať normálne právo na život, ktoré bolo dané nám všetkým, a len preto sa tu môžme o tejto téme baviť. A v neposlednom rade ten najabsurdnejší argument, ktorý som zatiaľ (ruch v sále a zaznievanie gongu) pri tejto debate počul a ktorý tu predniesol poslanec Krúpa, predseda brannobezpečnostného výboru, ktorý tu nie je, že to je fašistické, keď chceme zakazovať potraty, tak to sa mi naozaj akože pretočili všetky budíky v hlave, keď to mám takto ľudovo povedať. Veď to boli práve nacisti, fašisti a komunisti, Lenin, ktorý zaviedol v 1920. potraty, veď to bol Hitler, ktorý zavádzal potraty pre menejcenné rasy! To kam sa chceme vrátiť, do starej Sparty, kde zhadzovali deti zo skál, keď boli geneticky poškodené alebo nevyzerali tak, ako by si Sparťania práli, priali? Veď práve opak je pravdou, veď práve toto je úplne antinacistický, antifašistický návrh zákon! A že to tento človek nevidí a že dokáže spojiť takéto neuveriteľné absurdné veci a predniesť to tu ako poslanec Národnej rady, ako predseda výboru, tak to je proste neuveriteľné. Môžete na... proti nám mať akékoľvek výhrady, môžete nám vyčítať čokoľvek, ale toto tu nazývať fašistické, to je nieže dehonestácia témy, to je dehonestácia tej osoby, ktorá nejakú takúto absurdnú sprostosť, keď to mám takto povedať (ruch v sále a zaznievanie gongu), jednoducho vysloví. A poviem vám ešte niečo. Prečo mám teraz takú veľkú motiváciu bojovať za to, aby tieto deti dostali možnosť žiť? Za prvé odhliadnuc od náboženských argumentov, z ktorými má vačši... s ktorými má mnoho ľudí problém, tu je iný argument. Rúca sa nám dôchodkový systém, rodí sa málo detí, stále sa tu počúva, v Európe potrebujeme imigrantov, doviesť sem Afriku, lebo Afričania na nás budú robiť, Áziu a tak ďalej, pritom jediné riešenie, ktoré by toto mohlo vyriešiť, je obmedziť potraty a nechať tie deti žiť. Tých 7-tisíc detí ročne, ktoré na Slovensku bezdôvodne zomrú, jednoducho potrebujeme. Tých 7-tisíc detí by mohlo pomôcť udržať náš dôchodkový systém, už teraz, keby sme začali, už teraz je neskoro, ale lepšie neskoro ako nikdy. Toto je nielen náboženský, toto je aj ekonomický argument pre celú ekonomiku, tie deti jednoducho potrebujeme. A ja by som bol zvedavý, veľmi zvedavý, keby sa tí liberáli postavili a pozreli si aspoň jedno jediné video z toho, ako potrat prebieha. Ako tam ten lekár strčí tie kliešte, ako odtrhne tomu dieťaťu najprv jednu nôžku, to dieťa sa bráni, to dieťa chce robiť všetko preto, aby prežilo, potom mu odtrhne druhú nôžku, potom mu odtrhne polovicu trupu a potom ho vytiahne vonku ako nejakú zdochlinu a vyhodí ho na takú tácku. Predstavte si, že toto robia narodenému dieťaťu. Ten rozdiel je akurát v tom, že na jedno sa pozeráme priamo, na druhé sa pozeráme cez nejaký ultrazvuk alebo nejaký iný prístroj. Ja chcem vidieť tých liberálov, chcem vidieť pani Cigánikovú, ktorá toto pozerá, a vôbec to s ňou nepohne, vôbec sa nezatrasie, vôbec si nepovie, do kelu, toto musíme zastaviť. Veď to dieťa by mohlo žiť. Je veľa rozvrátených rodín, je veľa problémov, ale dajme mu aspoň právo na život, veď ho netrhajme na kusy, prečo by sme toto mali robiť. Kam sme sa posunuli, kde je tá rozvinutá, moderná, demokratická, prosperujúca spoločnosť, keď musíme trhať malé deti na kusy, pritom všetci dobre vieme, že máme obrovské možnosti na to, aby sme sa o nich vedeli postarať? A to najdôležitejšie, čo vám chcem povedať, v roku 2017, a prečo ma, sa ma táto téma osobne dotýka, za mnou prišiel jeden známy a požiadal ma o to, či by som mu požičal 300 eur na potrat, že už má štyri deti, a že piate by jednoducho nezvládli, že tá situácia je zlá. Ja som mu vtedy povedal, v roku 2017, to som ešte nebol otec a nedíval som sa na tú tému rovnako ako teraz, že 300 eur ti nepožičiam na potrat, nič ti nepožičiam na potrat nikdy v živote, ale keď sa ti to dieťa narodí, príď za mnou a dám ti 500 eur. Nieže požičiam, dám ti ich. On povedal, že v poriadku, že to akceptuje, že O. K., ja som ešte vtedy v podstate tieto veci tak nevnímal, odišiel preč a po nejakom čase som sa dozvedel, že si požičal tie peniaze niekde inde, a že na ten potrat išiel. A keď sa mi narodil môj vlastný syn a keď som začal tieto veci vnímať úplne inou optikou, a to prizná asi každý rodič, že dokiaľ tie deti nemal, tak si tú hodnotu ľudského života neuvedomoval v takej miere a cez také emočné prežitky, ako keď to dieťa má, tak mi mnohokrát nedalo spávať, keď som si uvedomil, že ten ľudský život, to malé dieťa, ktoré sa mohlo narodiť, som mal ja v rukách. Ja som rozhodoval o jeho živote a neurobil som všetko preto, aby to dieťa mohlo žiť. To dieťa bolo zabité aj kvôli mne. Vtedy som si povedal, mohol som mu povedať, dám mu tisíc eur, 1 500 eur, veď som mohol a to dieťa mohlo dnes žiť, ale to dieťa je dnes mŕtve a ten život mu už ja neviem vrátiť, ale mohol som ho zachrániť A z toho dôvodu som sa zaprisahal, že akákoľvek podobná situácia, kedykoľvek sa to stane, a celý život na tom budem pracovať, aby som to odčinil, tak sa postarám o to, aby každý jeden život, ktorý budem mať v rukách, mohol existovať, aby sa mohlo to dieťa narodiť, aby som urobil všetko preto, aby tie deti mohli žiť, pretože toto je naša úloha, a keď si chceme hovoriť, že sme naozaj moderná, prosperujúca, hodnotová, liberálna, demokratická, dajte si akékoľvek nálepky, spoločnosť, tak by sme sa mali starať predovšetkým o to, aby tieto deti mohli žiť. Náš návrh zákona nerieši žiadne predsudky, nerieši žiadne etnicity, rasy, národnosti, náboženstvá a čokoľvek, kto by tu chcel niečo hľadať, ochraňuje životy všetkých bez rozdielu, ako to mám napísané na tričku naschvál po anglicky, lebo teraz je ten trend, tak aby sa to šírilo All Lives Matter, na všetkých životoch záleží. Priatelia, kolegovia a kolegyne, ak chcete ochrániť ľudské životy, teraz máte jedinečnú príležitosť. Nepozerajte na politické tričká, nepozerajte na nejaké predsudky, nepozerajte na nejaké prieskumy verejnej mienky, urobte to, čo považujete za správne, urobte to, čo sa urobiť jednoducho musí. Ďakujem veľmi pekne.